Els parcs i paratges naturals de Catalunya no són illes de natura sense presència humana.
Ben al contrari, hi ha desenes de municipis, pobles i poblets plens de vida, de tradició i de modernitat.
Visitar un espai natural també pot significar apropar-se a les mil facetes de la cultura local i gaudir de les moltes activitats, equipaments i serveis que s'hi duen a terme.
Bona part dels nostres parcs i paratges disposen de museus, ecomuseus i centres d'interpretació.
Es tracta d'equipaments —que poden ser propietat de la Generalitat, dels municipis o d'entitats privades— dissenyats per apropar els visitants a la realitat del territori on s'ubiquen d'una manera senzilla, amena i entenedora.
Tots aquests centres d'interpretació i museus es poden visitar de manera autònoma o bé amb l'acompanyament d'un guia expert, que us permetrà treure el màxim profit de la visita.
Aquests són alguns dels centres d'interpretació i museus que podeu trobar als nostres parcs:
Parc Nacional d'Aigüestortes i Estany de Sant Maurici:
- Exposició permanent «El poblament dels Pirineus i les adaptacions a l'alta muntanya», Casa del Parc, Boí.
- Exposició permanent «Els tres móns del Parc: la roca, l'aigua i la vida», Casa del Parc, Espot.
- Ecomuseu dels Pastors de la Vall d'Àssua, Llesui.
- Exposició permanent «L'evolució de la relació entre l'ésser humà i els animals», Centre d'Informació La Serradora, Senet.
- Exposició permanent «El món de l'aigua», Centre d'Informació d'Estany Gento, la Torre de Cabdella.
- «La vida al Pallars», Ecomuseu de les Valls d'Àneu, Esterri d'Àneu (aquest centre col·labora tant amb el PN de l'Alt Pirineu com amb el Parc Nacional d'Aigüestortes).
- Centre del Parc: exposició permanent d'informació general del Parc i audiovisual, Bagà.
- Casa del Riu, Martinet de Cerdanya (obert a l'estiu).
- Centre d'Interpretació de l'Albera, Can Laporta, la Jonquera.
- Centre de Reproducció de Tortugues, Garriguella.
- Exposició permanent, Espai Cap de Creus (far del cap de Creus), Cadaqués.
- Ecomuseu – Farinera, Castelló d'Empúries.
Paratge Natural d'Interès Nacional de Poblet
- Museu de la Vida Rural, l'Espluga de Francolí.
- Exposició permanent, Centre d'Informació del Parc, Roquetes.
- Ecomuseu dels Ports, Horta de Sant Joan.
- «Els ocells del Delta», Casa de Fusta de l'Encanyissada, Amposta.
Els parcs i paratges organitzen un bon nombre de cursos i tallers de diferents tipus, que ens permeten conèixer algunes activitats tradicionals, o bé desenvolupar noves aptituds i habilitats en relació amb l'ús i l'aprofitament dels elements de la natura, o bé en relació amb el seu estudi i protecció.
Elaboració de sabons artesanals, cuina de muntanya, fotografia digital, coneixement dels amfibis o anellament científic d'ocells, etc., són només una mostra de la quantitat i qualitat dels cursos i tallers organitzats pels equips de gestió dels parcs naturals.
Consulteu les properes activitats a la nostra agenda d'activitats.
Igualment, altres administracions públiques del territori on s'ubiquen els parcs organitzen cursos i activitats formatives.
Adreceu-vos als seus llocs web per conèixer-ne l'oferta.
Si visiteu o viviu a prop d'un parc o un paratge natural, podeu consultar l'agenda d'activitats per si aquell dia hi ha una xerrada, una conferència o una presentació d'algun tema que us interessi.
Cada cert temps, els parcs organitzen xerrades dels temes més variats i fan presentacions de llibres o publicacions, pròpies o d'altres autors.
Canvi climàtic, conservació d'espècies amenaçades, o reculls de contes i llegendes tradicionals poden ser alguns dels temes tractats en aquestes activitats culturals.
Consulteu a l'agenda d'activitats si hi ha algun esdeveniment que us interessi.
Amb l'objectiu de fomentar la participació de la població local i dels visitants dels parcs, en algunes ocasions s'organitzen concursos de diferents tipus, amb premis per als millors treballs.
Podem esmentar els concursos de fotografia, de dibuixos o de contes infantils, entre d'altres.
Consulteu si hi ha algun concurs convocat en aquests moments i animeu-vos a participar-hi!
Els concursos també apareixen a la nostra agenda d'activitats.
A banda de les exposicions permanents de què disposen molts centres d'interpretació i museus que hi ha als voltants dels parcs naturals, molts equipaments programen exposicions temporals de temàtiques diferents.
Organitzades als centres d'informació dels parcs, o bé en instal·lacions municipals o d'entitats sense ànim de lucre, aquestes exposicions ens ofereixen visions particulars de temes ambientals o culturals i poden ser un excel·lent complement a la visita a un espai protegit.
Informeu-vos-en als ajuntaments, consells comarcals, oficines de turisme i a l'agenda d'activitats.
Catalunya és coneguda, a escala internacional, per la qualitat i varietat dels seus vins i caves.
Només fa falta dir que tenim nou denominacions d'origen específiques, una de genèrica (DO Catalunya) i una altra DO qualificada (DOQ Priorat).
El clima per al cultiu de la vinya és immillorable a les nostres terres, i el saber fer de generacions de viticultors i elaboradors del vi ha permès situar Catalunya entre els països més interessants per als enòlegs.
Aquesta cultura enològica ha permès que es vagin creant rutes i activitats de degustació de vins i caves a les diferents DO del país.
Si us agrada el cava, el vi negre, el blanc o el rosat, no deixeu de visitar les caves dels diferents elaboradors de vins que es troben situats dins o al voltant dels parcs naturals.
Les DO que coincideixen amb els nostres espais naturals protegits són la DOQ Priorat, la DO Montsant, la DO Terra Alta, la DO Empordà, la DO Conca de Barberà i la DO Catalunya.
Més informació a l'Institut Català de la Vinya i el Vi (INCAVI) i al portal RuralCat.